
În Cauza Şercău împotriva României,

Curtea Europeană a Drepturilor Omului (Secţia a treia), reunită într-o cameră compusă din Josep Casadevall, preşedinte, Alvina Gyulumyan, Egbert Myjer, Ján Šikuta, Ineta Ziemele, Luis López Guerra, Kristina Pardalos, judecători, şi Santiago Quesada, grefier de secţie,

după ce a deliberat în camera de consiliu, la 10 mai 2012,

pronunţă prezenta hotărâre, adoptată la aceeaşi dată:

PROCEDURA

1. La originea cauzei se află cererea nr. 41775/06 îndreptată împotriva României, prin care un resortisant român, domnul Ionuţ Cristian Şercău („reclamantul”), a sesizat Curtea la 4 octombrie 2006, în temeiul art. 34 din Convenţia pentru apărarea drepturilor omului şi a libertăţilor fundamentale (Convenţia).

2. Reclamantul a fost reprezentat de domnul I. Turculeanu şi doamna A. Troanţă-Rebeleş-Turculeanu, avocaţi în Craiova. Guvernul român („Guvernul”) a fost reprezentat de agentul guvernamental, domnul Răzvan‑Horaţiu Radu, din cadrul Ministerului Afacerilor Externe.

3. Întrucât domnul Corneliu Bîrsan, judecătorul ales să reprezinte România, s-a abţinut de la judecarea cauzei (art. 28 din Regulamentul Curţii), preşedintele Camerei a desemnat-o pe doamna Kristina Pardalos în calitate de judecător ad hoc (art. 26 § 4 din Convenţie şi art. 29 § 1 din Regulamentul Curţii).
4. Reclamantul susţinea, în special, că pretinsele rele tratamente la care a fost supus în data de 7 aprilie 2004 de către ofiţerul de poliţie G.B. la sediul Poliţiei Oraşului Balş, precum şi lipsa unei anchete efective şi a unui proces echitabil în ceea ce priveşte plângerea sa formulată în legătură cu incidentul menţionat constituie încălcări ale drepturilor sale garantate la art. 3 şi 6 din Convenţie.
5. La 12 mai 2010, cererea a fost comunicată Guvernului. S‑a hotărât, de asemenea, că admisibilitatea şi fondul cauzei vor fi examinate împreună (art. 29 § 1).

ÎN FAPT

I. Circumstanţele cauzei
6. Reclamantul s-a născut în 1980 şi locuieşte în Craiova.

1. Cu privire la incidentul din 7 aprilie 2004

a) Versiunea reclamantului asupra evenimentelor
7. În data de 7 aprilie 2004, în jurul orei 4 p.m., în urma unui incident rutier, reclamantul şi cei doi însoţitori ai săi, T.C.S. şi G.M.S., au fost opriţi şi arestaţi de un echipaj de poliţie, din care făcea parte şi ofiţerul G.B., şi au fost escortaţi la sediul Poliţiei Oraşului Balş.

8. În timpul interogatoriului, G.B. era foarte nervos şi se pare că l-a lovit pe reclamant de câteva ori la cap până şi-a pierdut cunoştinţa. Apoi, a ordonat ca reclamantul să fie scos afară în curtea poliţiei până îşi recapătă cunoştinţa.

9. După ce şi-a recăpătat cunoştinţa, reclamantul şi-a dat seama că nu-şi putea mişca piciorul drept şi nu-şi putea controla mâna dreaptă. În consecinţă, a fost transportat înapoi în sediu deoarece nu se putea deplasa singur.

b) Versiunea Guvernului asupra evenimentelor
10. În data de 7 aprilie 2004, reclamantul şi doi însoţitori, T.C.S. şi G.M.S., au fost invitaţi de către ofiţerul de poliţie G.B. să se prezinte la sediul Poliţiei Oraşului Balş. Ofiţerul îl văzuse pe reclamant cum, înarmat cu o bâtă de baseball, încerca să oprească un vehicul în trafic.

11. La sediul poliţiei, în prezenţa altor ofiţeri de poliţie, reclamantul, împreună cu T.C.S. şi G.M.S., au fost invitaţi să dea declaraţii scrise cu privire la incidentul rutier.

12. În timp ce scriau declaraţiile, reclamantul s-a simţit rău şi a început să tremure. În consecinţă, poliţiştii l-au scos afară la aer curat pentru câteva minute. Ulterior, întrucât starea acestuia nu s-a ameliorat, a fost întins pe un pat din sediul poliţiei, iar poliţiştii au chemat o ambulanţă.
2. Examinările medicale ulterioare la care a fost supus reclamantul

13. Conform fişei de solicitare a ambulanţei din 7 aprilie 2004, apelul de urgenţă de la Poliţia Oraşului Balş a fost efectuat la 4:12 p.m. Ambulanţa a plecat de la Spitalul de Urgenţă Balş la 4:15 p.m. şi a sosit la sediul poliţiei la 4:20 p.m. Reclamantul a primit tratament pentru spasmofilie. Ambulanţa a plecat de la sediul poliţiei la 4:45 p.m. şi s-a întors la garaj la ora 5:03 p.m.

14. La Spitalul de Urgenţă Balş, reclamantul a fost diagnosticat cu spasmofilie, distonie şi cavernom frontal dreapta preexistent, care fusese operat în 2002.

15. Medicii care l-au examinat pe reclamant la Spitalul de Urgenţă Balş au notat şi alte observaţii în fişa medicală. Dr. N., neurolog, a notat rezultatele investigaţiei sale la intrarea nr. 622 după cum urmează:

„Traumatism cranio-cerebral recent. Cavernom frontal dreapta operat. Se recomandă examen neurochirurgical.”
16. Dr. D.C.G., medic chirurg general, a notat rezultatele investigaţiei sale la intrarea nr. 634 după cum urmează:

„Traumatism cranio-cerebral recent, afirmativ. Cicatrice chirurgicală în zona parietală dreapta sensibilă la atingere.”
17. De asemenea, Dr. D.C.G. a notat următoarele în registrul de consultaţii medicale al spitalului la intrarea nr. 634:

„Traumatism cranio-cerebral recent, afirmativ. Prezintă semne de violenţă. Cicatrice chirurgicală în zona parietală dreapta sensibilă la atingere. […]”
18. Dr. G.L.J., medic specialist medicină internă în cadrul Unităţii de Primiri Urgenţe, a notat rezultatele investigaţiei sale la intrarea nr. 851 după cum urmează:

„Traumatism cranio-cerebral recent, afirmativ. Trimitere pentru examen neurologic.”
19. Dr. G.L.J., de asemenea, a făcut completări în registrul de consultaţii medicale al spitalului şi a precizat că reclamantul nu prezenta semne de violenţă.

20. La 8 aprilie 2004, reclamantul încă nu se simţea bine şi a fost internat la secţia de neurochirurgie a Institutului de Boli Cerebrovasculare „Dr. Vlad Voiculescu” din Bucureşti, acelaşi spital în care suferise operaţia de cavernom în 2002. Conform dosarului medical al reclamantului şi biletului său de externare întocmit în data de 9 aprilie 2004 de către Dr. C.T., medic specialist neurochirurg, reclamantul a fost diagnosticat cu contuzie cerebrală minoră. Acesta fusese internat în spital pe fondul unei paralizii pe partea dreaptă a corpului ca urmare a unui traumatism cranio-cerebral cauzat de o agresiune, urmată de pierderea cunoştinţei. Examenul tomografie computerizată (TC) nu a revelat niciun semn al unor hemoragii cerebrale, ci doar o zonă frontală hipodensă partea dreaptă ca urmare a operaţiei de cavernom. În consecinţă, i s-a recomandat să urmeze tratamentul prescris, urmând să fie reevaluat după 3 luni.
21. La 20 mai 2004, Institutul de Medicină Legală Craiova, reunit în comisie compusă dintr-un singur medic legist specialist, mai precis C.T., a întocmit un raport medico-legal la cererea reclamantului. Raportul medico-legal era datat 7 aprilie 2004 şi consemna următoarele:

„Subiectul a declarat că a fost lovit în data de 7 aprilie 2004.

Constatări

- Nu prezintă semne externe de leziuni traumatice. Declară că resimte dureri de cap şi ameţeală. Paralizie partea dreaptă. Contracţii repetitive la degetul al treilea, al patrulea şi al cincilea de la mâna dreaptă.
- A prezentat bilete de externare de la Spitalul „Vlad Voiculescu”, care arată că a fost internat acolo în perioada 8 – 9 aprilie 2004 cu diagnosticul „contuzie cerebrală minoră. Operat de cavernom frontal dreapta”. Concluzia din foaia de observaţie medicală a pacientului menţionează că «pacientul în vârstă de 23 de ani a fost operat la clinică în martie 2002 de cavernom frontal dreapta. Acesta a fost internat din nou în clinică pentru dificultate la mers localizată pe partea dreaptă rezultată în urma unui traumatism cranio-cerebral cauzat de o agresiune şi urmată de pierderea cunoştinţei. Examenul obiectiv neurologic arată paralizie dreapta. Tomografie computerizată – negativă, fără hemoragie cerebrală, doar o zonă frontală hiperdensă partea dreaptă în urma operaţiei de cavernom. Sub tratament, cu recuperare aproape completă a paraliziei dreapta.»
- Examenele neurologice din 15 şi 16 aprilie, precum şi 18 mai 2004, l-au diagnosticat pe reclamant cu paralizie dreapta. Stare post contuzie cerebrală minoră. Cavernom frontal dreapta operat.
Concluzie

După cum s-a precizat în fişele medicale, subiectul prezenta leziuni traumatice care i-ar fi putut fi cauzate în data de 7 aprilie 2004 prin lovirea de sau cu un instrument cu suprafaţă dură, precum şi patologie (operat de cavernom în 2002).

Necesită 50 - 55 de zile de îngrijiri medicale de la data cauzării leziunilor.”

3. Primul set de proceduri de urmărire penală

22. La 29 aprilie 2004, tatăl reclamantului a depus plângere împotriva lui G.B. pentru relele tratamente aplicate reclamantului la 7 aprilie 2004, invocând infracţiuni de lovire sau alte violenţe şi purtare abuzivă. Plângerea, depusă în numele reclamantului, a fost adresată Parchetului de pe lângă Curtea de Apel Craiova.

23. La 20 mai şi 3 iunie 2004, Parchetul de pe lângă Curtea de Apel Craiova i-a luat lui G.B. o nouă declaraţie cu privire la incident. Acesta a negat că l-ar fi lovit pe reclamant.

24. La 20 mai şi 17 iunie 2004, Parchetul de pe lângă Curtea de Apel Craiova a luat două declaraţii de la fiecare dintre ofiţerii de poliţie care cunoşteau incidentul în care a fost implicat reclamantul, în special M.C., M.L.P., S.S., N.V. şi I.D. Aceştia au declarat cu toţii că G.B. nu l-a lovit pe reclamant şi că reclamantul a început să se simtă rău în timpul interogatoriului referitor la incidentul rutier în care fusese implicat în după-amiaza respectivă. În plus, I.D. a declarat că uşa biroului lui G.B. a fost deschisă în permanenţă în timpul interogatoriului şi că i-a auzit pe reclamant şi însoţitorii săi vorbind tare. N.V. a declarat că a intrat pentru scurt timp în biroul lui G.B. şi a văzut trei tineri discutând cu ofiţerul. Nu mai erau alte persoane în biroul lui G.B.; pe coridor se aflau însă câţiva poliţişti. S.S. a declarat că el se afla în birou în timp ce G.B. încerca să îi interogheze pe reclamant şi prietenii săi. M.L.P. a declarat că şi el fusese prezent în acelaşi birou în timp ce G.B. încerca să îi interogheze pe reclamant şi prietenii săi. M.C. a declarat că auzise voci ridicate dinspre biroul în care G.B. încerca să îi interogheze pe cei trei tineri deoarece uşa era deschisă.
25. La 24 şi 26 mai, precum şi la 1 şi 16 iunie 2004, Parchetul de pe lângă Curtea de Apel Craiova a luat declaraţii de la reclamant, T.C.S., G.M.S., I.C. şi G.C. Reclamantul, T.C.S. şi G.M.S. au declarat că reclamantul a fost lovit în cap de două ori de către ofiţerul G.B. şi că acesta s-a prăbuşit imediat. Aceştia au mai declarat că G.B. i-a cerut reclamantului scuze pentru incident înainte de plecarea lor la spital şi că la momentul respectiv erau de faţă şi alte persoane. G.M.S. a mai declarat că reclamantul l-a informat pe D.A.D., medicul de pe ambulanţă care l-a tratat, că fusese lovit în cap de un poliţist. Totodată, I.C. şi G.C., prieteni cu familia reclamantului, au confirmat că l-au văzut şi l-au auzit pe G.B. cerându-i scuze reclamantului.
26. La 25 mai 2004, Spitalul Balş, reprezentat de managerul M.P. şi Dr. G.L.J., au informat Parchetul de pe lângă Curtea de Apel Craiova că diagnosticul reclamantului, stabilit de Dr. G.L.J. şi Dr. D.C.G. în data de 7 aprilie 2004, era următorul:

„Spasmofilie, distonie şi cavernom frontal dreapta preexistent, care fusese operat în 2002. Traumatism cranio-cerebral, afirmativ (agresiune). Nu prezintă semne de violenţă.”
27. La 26 mai şi 17 iunie 2004, Parchetul de pe lângă Curtea de Apel Craiova a luat declaraţii atât de la G.L.J., cât şi de la D.C.G. în ambele ocazii. G.L.J. a declarat că reclamantul a fost adus cu ambulanţa la spital în jurul orei 4:45 p.m. şi că susţinea că un ofiţer de la Poliţia Oraşului Balş l-a lovit în faţă. Reclamantul nu prezenta urme de violenţe pe faţă, dar a devenit agitat când l-a văzut pe un ofiţer de poliţie despre care a aflat ulterior că era G.B. Reclamantul prezenta o cicatrice post-chirurgicală la cap care era sensibilă la atingere, însă reclamantul a informat-o pe doamna doctor că sensibilitatea cicatricei chirurgicale era anterioară incidentului. Aceasta l-a diagnosticat pe reclamant cu spasmofilie, distonie şi cavernom frontal dreapta preexistent, care fusese operat în 2002, şi a afirmat că prezenta un traumatism cranio-cerebral recent. Opinia sa profesională era că reclamantul nu prezenta urme de violenţă şi că simptomele neurologice ale reclamantului ar fi putut fi cauzate de operaţie. A fost externat la circa o oră de la sosirea sa, cu recomandarea de a se prezenta la Spitalul Clinic de Neuropsihiatrie Craiova pentru investigaţii suplimentare deoarece, în opinia sa, nu putea stabili dacă simptomele reclamantului erau cauzate de agresiunea recentă asupra acestuia sau erau rezultatul unei patologii preexistente. D.C.G. a declarat că Dr. G.L.J. a chemat-o în jurul orei 5 p.m. să îl examineze pe reclamant şi l-a găsit pe acesta agitat deoarece l-a văzut pe un ofiţer de poliţie despre care a aflat ulterior că era G.B. A fost informată de reclamant că fusese lovit în cap de un ofiţer de poliţie. L-a examinat pe reclamant, dar nu a constatat niciun semn de violenţă. Aceasta a întrebat-o pe G.L.J. de diagnosticul pus de aceasta din urmă reclamantului şi a confirmat că cicatricea post-chirurgicală a reclamantului era sensibilă la atingere şi că reclamantul a precizat că sensibilitatea era anterioară incidentului. Aceasta nu considera că reclamantul necesita trimitere pentru un examen neurologic. Aceasta a declarat că a consemnat în registrul de consultaţii medicale al spitalului faptul că reclamantul declarase că suferise un traumatism cranio-cerebral ca urmare a unei agresiuni, dar că ea nu a constatat urme de violenţă. Opinia sa profesională era că simptomele reclamantului ar fi putut fi cauzate de operaţia acestuia ori de stresul intens. Aceasta a mai declarat că reclamantul a fost externat în jurul orei 6 p.m.
28. La 17 iunie 2004, Parchetul de pe lângă Curtea de Apel Craiova l-a audiat pe M.C.C., asistentul medical care i-a asistat pe medicii G.L.J. şi D.C.G. la examinarea reclamantului în Spitalul Balş în ziua incidentului. Acesta a confirmat declaraţiile celor doi medici şi a declarat că nu a observat niciun semn de violenţă pe corpul reclamantului.

29. La 22 iunie 2004, Parchetul de pe lângă Curtea de Apel Craiova i-a audiat pe D.A.D. şi A.L.O., medicul de pe ambulanţă şi asistenta medicală care i-au acordat primul ajutor reclamantului la Poliţia Oraşului Balş şi apoi l-au transportat la spital. Aceştia au declarat că au ajuns la secţia de poliţie în jurul orei 4.12 p.m. şi au fost informaţi de T.C.S. că reclamantul începuse să se simtă rău. T.C.S. i-a informat, de asemenea, că reclamantul nu căzuse şi nu se lovise de niciun obiect dur sau contondent. Reclamantul nu a afirmat că fusese lovit de un poliţist nici în timpul examinării sale, nici în timpul transportului său la spital. Pe corpul reclamantului nu se vedea nicio urmă de violenţă. T.C.S. i-a informat totodată că reclamantul se mai simţise rău anterior, dar nu „chiar aşa”. Reclamantul a primit tratament timp de 15 minute la sediul poliţiei, iar apoi a fost transportat la spital.
30. La 21 iunie 2004, Parchetul de pe lângă Curtea de Apel Craiova a solicitat Institutului de Medicină Legală Craiova să întocmească un raport medico-legal referitor la reclamant în baza documentelor disponibile la dosar.

31. La 30 iunie 2004, R.Z., unul dintre medicii legişti specialişti din cadrul Institutului de Medicină Legală Craiova, i-a dat reclamantului trimitere pentru un examen neurologic pentru a stabili starea de sănătate a reclamantului şi dacă exista o legătură între starea acestuia şi agresiunea care a avut loc în data de 7 aprilie 2004.

32. La 1 iulie 2004, reclamantul a fost examinat de către neurologul C.N. Diagnosticul stabilit de C.N. era următorul:

Stare post-operatorie cavernom în 2002. Stare post contuzie cerebrală minoră. Paralizie dreapta.”
33. La 2 august 2004, Institutul de Medicină Legală Craiova, un comitet format din trei medici specialişti, doi medici legişti, dintre care R.Z. şi M.S. şi un neurolog, C.Z., au prezentat raportul medico-legal solicitat de parchet în data de 21 iunie 2004, luând în considerare constatările din raportul medico-legal emis în data de 20 mai 2004, fişele medicale de la Spitalul „Vlad Voiculescu” din Bucureşti, examenul neurologic din 1 iulie 2004, precum şi examenul neurochirurgical efectuat la 7 iulie 2004, în urma căruia reclamantul a fost diagnosticat în stare „post-operatorie cavernom frontal dreapta şi traumatism cranio-cerebral datând de peste trei luni”. S-a stabilit că:

„Subiectul afirmă că, în data de 7 aprilie 2004, a suferit un traumatism cranio-cerebral ca urmare a unei agresiuni. La 8 aprilie 2004, acesta a fost internat la secţia de neurochirurgie a Spitalului „Vlad Voiculescu”, unde (conform dosarului medical) a fost diagnosticat cu contuzie cerebrală minoră şi cavernom frontal dreapta postoperatoriu. O contuzie cerebrală este întotdeauna posttraumatică. Lipsa unor leziuni traumatice (menţionată în urma internării la Spitalul de Urgenţă Balş, în copie la dosarul medical de la Spitalul „Vlad Voiculescu” din Bucureşti, precum şi în raportul medico-legal din 7 aprilie 2004, eliberat la 20 mai 2004) şi declaraţiile contradictorii ale martorilor ridicau îndoieli serioase privind existenţa unui traumatism cranio-cerebral cauzat de o agresiune. La secţia de neurochirurgie a Spitalului „Vlad Voiculescu”, reclamantul a fost externat cu diagnosticul de contuzie cerebrală minoră. Dacă pacientul sau însoţitorul acestuia susţine că pacientul a suferit un traumatism cranio-cerebral, medicul este obligat să îl menţioneze în dosarul medical. Medicii, bazându-se pe afirmaţiile reclamantului, s-au simţit îndreptăţiţi să precizeze că exista o contuzie cerebrală minoră deoarece rezultatul tomografiei computerizate a ieşit normal. În caz de contuzie cerebrală minoră, persoana îşi pierde cunoştinţa pentru o scurtă perioadă de timp (mai mică de o oră) şi semnele clinice neurologice nu sunt prezente sau sunt de mică intensitate, iar pacientul îşi revine complet […] Persistenţa dificultăţii la mers în cazul pacientului la trei luni de la producerea unei contuzii cerebrale infirmă diagnosticul de contuzie minoră […]”
34. Raportul din 2 august 2004 a concluzionat că reclamantul nu suferise nicio leziune în data de 7 aprilie 2004, că nu se putea stabili niciun raport de cauzalitate între pretinsele leziuni suferite de reclamant şi starea sa ulterioară, precum şi că paralizia acestuia avea alte cauze, pe care însă nu le-a indicat.

35. La 5 august 2004, Parchetul de pe lângă Curtea de Apel Craiova a decis netrimiterea în judecată a ofiţerului G.B., în baza probelor existente. Procurorul a reţinut că raportul medico-legal din 2 august 2004 infirma constatările examenului neurologic cu privire la existenţa unei contuzii minore. Mai mult, ofiţerii de poliţie M.C., M.L.P., S.S., N.V. şi I.D. au depus mărturie că G.B. nu l-a lovit pe reclamant. De asemenea, M.C.C., G.L.J, D.C.G, D.A.D. şi A.L.O., medici şi asistente medicale şi care l-au examinat pe reclamant, au depus mărturie că reclamantul nu prezenta niciun semn de violenţă şi că acesta a fost tratat pentru spasmofilie. În plus, conform declaraţiilor lui D.A.D. şi A.L.O., tinerii nu i-au informat că reclamantul fusese lovit de un poliţist atunci când au ajuns la faţa locului şi l-au întrebat pe reclamant, precum şi pe T.C.S. şi G.M.S., ce se întâmplase. Mai mult, potrivit declaraţiei lui D.C.G., starea reclamantului ar fi putut fi cauzată şi de un stres extrem, nu de un act de violenţă. În ultimul rând, procurorul a reţinut că declaraţiile făcute de reclamant şi T.C.S. şi G.M.S. erau subiective şi au fost infirmate de restul probelor aflate la dosar.
36. Reclamantul a contestat rezoluţia din 5 august 2004 în faţa procurorului-şef al Parchetului de pe lângă Curtea de Apel Craiova.

37. La 30 august 2004, prim procurorul Parchetului de pe lângă Curtea de Apel Craiova a respins contestaţia reclamantului împotriva rezoluţiei din 5 august 2004. Prim procurorul a reţinut că declaraţiile reclamantului şi ale martorilor T.C.S., G.M.S., I.C. şi G.C. au fost infirmate de probele medico-legale aflate la dosar şi de declaraţiile celorlalţi martori. Mai mult, lipsa unui traumatism cranio-cerebral a fost confirmată de mărturia medicilor şi asistenţilor care l-au examinat pe reclamant la Spitalul Balş imediat după incident. În continuare, reclamantul a atacat, în faţa Curţii de Apel Craiova, rezoluţia de neîncepere a urmăririi penale emisă de procuror, solicitând redeschiderea urmării penale. Acesta susţinea că autorităţile au omis să procedeze la confruntarea martorilor aduşi în apărarea sa pentru a clarifica declaraţiile lor contradictorii şi a contestat decizia parchetului de a se baza pe raportul medico-legal din 2 august 2004, în condiţiile în care probele medicale anterioare sugerau că reclamantul fusese lovit de G.B.
4. Primul set de acţiuni în instanţă

38. Prin încheierile din 28 octombrie, 18 noiembrie şi 9 decembrie 2004, Curtea de Apel Craiova a amânat procedura în mod repetat, la cererea părţilor, pentru a da părţilor posibilitatea de a depune documente suplimentare, dar şi pe motivul imposibilităţii avocatului reclamantului de a participa la şedinţa din 9 decembrie.

39. La 20 ianuarie 2005, Curtea de Apel Craiova a respins plângerea reclamantului împotriva ordonanţei din 30 august 2004. Instanţa şi-a întemeiat soluţia pe declaraţiile luate în timpul urmăririi penale de la poliţişti, medicii de pe ambulanţă, medicii care l-au examinat pe reclamant la Spitalul Balş, precum şi pe rezultatele raportului medico-legal din 2 august 2004. Niciunul dintre martori nu a fost citat să depună mărturie în faţa instanţei.

40. La 24 ianuarie 2005, reclamantul a declarat recurs împotriva hotărârii din 20 ianuarie 2005, formulând o nouă cerere pentru redeschiderea urmării penale.

41. Prin încheierea din 23 martie 2005, Înalta Curte de Casaţie şi Justiţie a amânat procedura pe motivul imposibilităţii avocatului reclamantului de a participa la şedinţă.

42. Prin decizia definitivă din 11 mai 2005, Înalta Curte de Casaţie şi Justiţie a admis recursul reclamantului, a casat hotărârea Curţii de Apel Craiova şi a dispus redeschiderea urmării penale împotriva lui G.B. pentru purtare abuzivă. Curtea a dispus că ancheta trebuie să clarifice contradicţiile dintre documentele medicale întocmite în dosar, subliniind că toate documentele medicale întocmite ulterior incidentului menţionau că reclamantul suferise un traumatism cranio-cerebral, în vreme ce în raportul medico-legal din 2 august 2004 se constata că starea reclamantului avea altă cauză, fără să dea detalii despre aceasta. În această privinţă, Înalta Curte de Casaţie şi Justiţie a considerat necesară revizuirea documentelor medicale de către Comisia Superioară de Avizare a Institutului de Medicină Legală Bucureşti. În plus, Înalta Curte de Casaţie şi Justiţie a dispus identificarea tuturor persoanelor implicate în transportul reclamantului la spital cu ambulanţa şi obţinerea unor declaraţii de la acestea, pentru a clarifica toate aspectele legate de starea de sănătate şi leziunile acestuia, precum şi comentariile făcute de reclamant, pentru a-şi explica starea. Mai mult, Înalta Curte de Casaţie şi Justiţie a considerat că ancheta trebuia să clarifice declaraţiile reclamantului, conform cărora fusese internat în Spitalul Balş în data de 7 aprilie 2004 cu două diagnostice diferite de traumatism cranio-cerebral cauzat de o agresiune şi spasmofilie menţionate în două intrări diferite, nr. 634 şi, respectiv, nr. 851, veridicitatea celor două fişe şi necesitatea întocmirii lor. În plus, Înalta Curte de Casaţie şi Justiţie a făcut trimitere la necesitatea ca organele de urmărire penală să solicite dosarul medical întocmit de medicii de pe ambulanţă în data de 7 aprilie 2004 pentru a verifica autenticitatea informaţiilor din dosar, din perspectiva afirmaţiei reclamantului că fusese modificat conţinutul documentelor respective.
5. Al doilea set de proceduri de urmărire penală
43. La 17 iunie 2005, Parchetul de pe lângă Curtea de Apel Craiova a solicitat Comisiei Superioare de Avizare a Institutului de Medicină Legală Bucureşti să verifice documentele medicale contradictorii depuse la dosar.

44. La 23 septembrie 2005, Comisia Superioară de Avizare a informat parchetul că în data de 7 iulie 2005 a verificat rapoartele medico-legale disponibile şi actele depuse la dosar şi că a avizat raportul medico-legal din 2 august 2004. Comisia Superioară de Avizare nu a oferit alte informaţii în motivarea sa.

45. La 23 septembrie 2005, Parchetul de pe lângă Curtea de Apel Craiova a emis o a doua rezoluţie de netrimitere în judecată a lui G.B. Parchetul a reţinut că se dispusese deja începerea urmăririi penale împotriva lui G.B. pentru purtare abuzivă prin ordonanţa procurorului din 2 iunie 2004. Mai mult, persoanele care l-au transportat pe reclamant cu ambulanţa la Spitalul Balş fuseseră identificate deja, iar declaraţiile acestora au fost luate în considerare atunci când parchetul a emis rezoluţia din 5 august 2004. În plus, dosarul conţinea copii ale tuturor documentelor referitoare la transportul reclamantului la spital şi internarea acestuia. Mai mult, ofiţerii de poliţie M.C., M.L.P., S.S., N.V. şi I.D. au depus mărturie că G.B. nu l-a lovit pe reclamant. De asemenea, martorii M.C.C., G.L.J. D.C.G, D.A.D. şi A.L.O., membri ai personalului de serviciu la Unitatea de Primiri Urgenţe a Spitalului Balş în data de 7 aprilie 2004, au depus mărturie că reclamantul nu prezenta nicio urmă de violenţă şi că suferea doar de spasmofilie. În ultimul rând, Comisia Superioară de Avizare a Institutului de Medicină Legală Bucureşti a verificat rapoartele medico-legale disponibile şi a avizat raportul medico-legal din 2 august 2004, care confirma că reclamantul nu suferise leziuni în data de 2 august 2004 şi că paralizia sa avea alte cauze.
46. La 17 octombrie 2005, prim procurorul Parchetului de pe lângă Curtea de Apel Craiova a respins plângerea reclamantului împotriva rezoluţiei din 23 septembrie 2005 de neîncepere a urmării penale şi a confirmat rezoluţia menţionată. Reclamantul a atacat această rezoluţie în instanţă, plângându-se că procurorii care au efectuat urmărirea penală nu respectaseră dispoziţiile Înaltei Curţi de Casaţie şi Justiţie şi nu clarificaseră unele dintre declaraţiile contradictorii făcute de martorii apărării.

6. Al doilea set de acţiuni în instanţă

47. Prin încheierile din 9 decembrie 2005, 12 ianuarie 2006 şi 7 februarie 2006, Curtea de Apel Craiova a amânat procedura, la cererea părţilor, din motive legate de necesitatea acestora de a-şi instrui sau de a-şi contacta reprezentantul legal.

48. La 28 februarie 2006, Curtea de Apel Craiova a respins plângerea reclamantului, motivând că raportul medico-legal din 2 august 2004, confirmat ulterior de Comisia Superioară de Avizare, a stabilit fără echivoc că reclamantul nu fusese agresat ori supus unor rele tratamente în data de 7 aprilie 2004. Instanţa a reţinut totodată că declaraţiile date de martori imediat după incident, în special cele ale ofiţerilor de poliţie prezenţi în biroul lui G.B., precum şi cele ale medicilor şi asistentelor de pe ambulanţă şi de la Spitalul Balş care l-au examinat prima dată, conduceau la aceeaşi concluzie. De asemenea, declaraţiile martorilor se coroborau cu constatările din rapoartele medico-legale, în vreme ce referirile la un traumatism cranio-cerebral recent din raportul medico-legal din 20 mai 2004 şi de la intrarea nr. 634 din registrul spitalului proveneau din propriile declaraţii ale reclamantului, pe care medicii erau obligaţi să le consemneze în dosarul medical al acestuia, aşa cum s-a confirmat prin raportul medico-legal din 2 august 2004 şi de către Comisia Superioară de Avizare. În plus, existenţa celor două intrări în legătură cu diagnosticul reclamantului în dosarul medical a fost explicată în declaraţiile lui D.C.G. şi G.L.J., cei doi medici care l-au examinat pe reclamant. G.L.J. l-a diagnosticat pe reclamant cu spasmofilie, distonie şi cavernom frontal dreapta preexistent şi a mai consemnat, inter alia, lipsa oricărei urme de violenţă de pe corpul reclamantului. Colega sa, D.C.G., i s-a alăturat în timpul examinării reclamantului. Potrivit declaraţiei lui D.C.G., aceasta a fost de acord cu diagnosticul pus de colega sa. Aceasta nu a făcut decât să consemneze, inter alia, declaraţiile reclamantului privind traumatismul cranio-cerebral şi lipsa urmelor de violenţă de pe corpul reclamantului.
49. La 2 martie 2006, reclamantul a declarat recurs împotriva hotărârii din 28 februarie 2006, plângându-se din nou că procurorii care au efectuat urmărirea penală nu respectaseră dispoziţiile Înaltei Curţi de Casaţie şi Justiţie, în special identificarea tuturor persoanelor implicate în transportul reclamantului la spital cu ambulanţa şi în examinarea acestuia la spital, precum şi obţinerea unor declaraţii de la toate aceste persoane pentru a clarifica toate aspectele legate de starea lui de sănătate, şi posibilele comentarii făcute de reclamant, pentru a explica starea acestuia. În plus, reclamantul s-a plâns că din Comisia Superioară de Avizare, care a examinat primele două rapoarte medico-legale întocmite în cazul său, nu făcea parte şi un specialist în neurologie.

50. Prin încheierea din 3 mai 2006, Înalta Curte de Casaţie şi Justiţie a amânat judecata pentru a-i da reclamantului posibilitatea de a angaja un reprezentant legal.

51. Prin decizia definitivă din 14 iunie 2006, Înalta Curte de Casaţie şi Justiţie a respins recursul reclamantului şi a confirmat hotărârea din 28 februarie 2006. Instanţa a reţinut că, în timpul urmăririi penale, au fost audiaţi toţi martorii relevanţi şi au fost examinate toate documentele medicale relevante. Constatările medicilor care l-au examinat pe reclamant în ziua respectivă erau consecvente cu informaţiile consemnate în documentele de transport cu ambulanţa şi cu declaraţiile martorilor apărării. Mai mult, nu ar fi exclus ca reclamantul să fi fost sub influenţa unor emoţii puternice atunci când a fost dus la secţia de poliţie pentru a fi interogat cu privire la incidentul rutier. În plus, existenţa celor două intrări referitoare la diagnosticul reclamantului făcute în fişele medicale a fost explicată prin faptul că a fost examinat consecutiv de către doi medici. În consecinţă, curtea de apel a apreciat în mod corect că problemele invocate de Înalta Curte de Casaţie şi Justiţie fuseseră clarificate conform dispoziţiilor înaltei instanţe. Referitor la capătul de cerere formulat de reclamant, conform căruia din Comisia Superioară de Avizare nu făcuse parte şi un specialist în neurologie, instanţa a reţinut că respectiva comisie fusese constituită potrivit legii.
52. Nu există nimic la dosar care să indice dacă s-au formulat acuzaţii împotriva reclamantului şi a însoţitorilor săi pentru actele de violenţă la care ar fi fost martor ofiţerul de poliţie G.B.

II. Dreptul intern relevant
53. Extrase din dispoziţiile relevante ale Codului penal român privind relele tratamente pot fi găsite în Iambor împotriva României, nr. 64536/01, pct. 130, 24 iunie 2008.

54. Art. 181 C. pen. român se referă la vătămarea corporală şi prevede, între altele, că fapta prin care s-a pricinuit integrităţii corporale sau sănătăţii o vătămare care necesită pentru vindecare îngrijiri medicale de cel mult 60 de zile se pedepseşte cu închisoare de la 6 luni la 5 ani. Acţiunea penală se pune în mişcare la plângerea prealabilă a persoanei vătămate.

55. Art. 250 C. pen. român se referă la purtarea abuzivă şi prevede că întrebuinţarea de expresii jignitoare faţă de o persoană, de către un funcţionar public aflat în exerciţiul atribuţiilor de serviciu în timp ce acesta comite acte de violenţă fizică sau lovire a persoanei respective se pedepseşte cu închisoare de la 6 luni la 5 ani.

56. Extrase din dispoziţiile relevante ale Codului civil român referitoare la acţiunile în despăgubiri în temeiul dreptului civil general, în speţă art. 998-999 C. civ., pot fi găsite în Toma împotriva României, nr. 42716/02, pct. 32, 24 februarie 2009.

57. Extrase din dispoziţiile relevante ale Codului român de procedură penală referitoare la plângerea împotriva ordonanţelor procurorului pot fi găsite în Toma, citată anterior, pct. 25-27.
58. Conform art. 20 din Ordonanţa nr. 1/2000 privind organizarea activităţii şi funcţionarea instituţiilor de medicină legală, Comisia superioară medico-legală a Institutului de Medicină Legală Bucureşti este compusă din următorii membri permanenţi: directorul general şi directorul adjunct medical al Institutului de Medicină Legală „Prof. Dr. Mina Minovici" Bucureşti, directorii institutelor de medicină legală din centrele medicale universitare, şefii disciplinelor de profil din facultăţile acreditate din cadrul centrelor medicale universitare, şeful disciplinei de morfopatologie de la Universitatea de Medicină „Carol Davila” Bucureşti şi 4 medici primari legişti, cu experienţă în specialitate. La lucrările Comisiei superioare medico-legale pot fi cooptaţi, în funcţie de specificul lucrărilor, profesori - şefi de disciplină, din diferite specialităţi medicale, care pot contribui la lămurirea problemelor a căror rezolvare o cere justiţia în diferite expertize medico-legale.
59. Conform art. 24 din Ordonanţa nr. 1/2000 privind organizarea activităţii şi funcţionarea instituţiilor de medicină legală, Comisia superioară medico-legală verifică şi avizează concluziile diverselor acte medico-legale şi se pronunţă asupra eventualelor concluzii contradictorii ale expertizei medico-legale sau ale altor acte medico-legale. În cazul în care concluziile actelor medico-legale nu pot fi avizate, Comisia superioară medico-legală recomandă refacerea lucrărilor la care se refera actele primite pentru verificare şi avizare, formulând propuneri în acest sens sau concluzii proprii.

ÎN DREPT

I. Cu privire la pretinsa încălcare a art. 3 din Convenţie
60. Invocând art. 3 şi 6 din Convenţie, reclamantul s-a plâns că în data de 7 aprilie 2004 a fost supus unor rele tratamente de către ofiţerul de poliţie G.B. la sediul Poliţiei Oraşului Balş, precum şi că nu a beneficiat de o anchetă efectivă sau un proces echitabil în ceea ce priveşte plângerea sa adresată autorităţilor interne în legătură cu incidentul menţionat.
61. Curtea reaminteşte că, fiind responsabilă cu încadrarea juridică a faptelor cauzei, nu se consideră legată de încadrarea pe care le-o atribuie reclamantul sau guvernul. În temeiul principiului jura novit curia, Curtea a examinat, de exemplu, din oficiu capetele de cerere din perspectiva unui articol sau paragraf pe care părţile nu l-au invocat. Un capăt de cerere se caracterizează prin faptele pe care le denunţă, şi nu doar prin motivele sau argumentele de drept invocate (a se vedea, mutatis mutandis, Powell şi Rayner împotriva Regatului Unit, hotărârea din 21 februarie 1990, seria A nr. 172, pct. 29; Guerra şi alţii împotriva Italiei, hotărârea din 19 februarie 1998, pct. 44, Culegere de hotărâri şi decizii 1998‑I; Berktay împotriva Turciei, nr. 22493/93, pct. 167, 1 martie 2001; şi Eugenia Lazăr împotriva României, nr. 32146/05, pct. 60, 16 februarie 2010).
62. Având în vedere faptele invocate în prezenta cerere, Curtea consideră că această cauză, comunicată Guvernului pârât în temeiul art. 3 din Convenţie, trebuie examinată exclusiv pe fondul şi pe latura procedurală ale articolului menţionat.

Dispoziţiile relevante ale articolului sunt redactate după cum urmează:

„Nimeni nu poate fi supus torturii, nici pedepselor sau tratamentelor inumane ori degradante.”

A. Cu privire la admisibilitate
63. Curtea constată că prezenta cerere nu este în mod vădit nefondată în sensul art. 35 § 3 lit. a) din Convenţie. De asemenea, Curtea constată că nu prezintă niciun alt motiv de inadmisibilitate. Prin urmare, trebuie să fie declarată admisibilă.
B. Cu privire la fond
a) Argumentele părţilor
i) Reclamantul

64. Reclamantul a afirmat că, deşi nu a fost arestat în urma incidentului rutier în care a fost implicat în data de 7 aprilie 2004, era supus unei măsuri privative de libertate de către ofiţerii Poliţiei Balş atunci când l-a lovit G.B.

65. Acesta a mai afirmat că poliţiştii nu au chemat ambulanţa de îndată de reclamantul a început să se simtă rău. În plus, l-au scos din secţia de poliţie şi l-au lăsat să sufere. Mai mult, rapoartele medicale iniţiale, întocmite imediat după incident, inclusiv expertiza medico-legală din 20 mai 2004, indicau că reclamantul suferise un traumatism cranio-cerebral recent ca urmare a unei agresiuni şi prezenta semne de violenţă. Acestea contraziceau declaraţiile de martori date de unii membri ai personalului medical care l-au examinat pe reclamant în ziua evenimentelor. De asemenea, raportul medico-legal din 2 august 2004 şi Comisia Superioară de Avizare nu au luat în considerare constatările raportului medico-legal din 20 mai 2004. În plus, acea parte din declaraţiile lui I.C. şi G.C. referitoare la scuzele prezentate de G.B. reclamantului după incident nu a fost infirmată şi nu a fost prezentat niciun argument legal care să motiveze de ce nu ar fi adevărată. În plus, parchetul nu a urmat toate dispoziţiile Înaltei Curţi de Casaţie şi Justiţie din 11 mai 2005 şi nu a clarificat faptele. Procedura din faţa Comisiei Superioare de Avizare nu a fost transparentă în modul în care s-a luat decizia şi niciun neurolog nu a fost cooptat în comisia respectivă.
66. Reclamantul a mai afirmat că parchetul a aşteptat 3 luni până să înceapă să strângă probe şi să audieze părţile şi martorii. Deşi probele medicale indicau că reclamantul fusese victima unei agresiuni, parchetul a ignorat probele. Rapoartele medicale reţinute de parchet erau lacunare şi neclare, neincluzând şi afirmaţiile reclamantului. Leziunile nu au fost fotografiate, iar opinia neurologului nu a fost luată în considerare de către organele de cercetare.
ii) Guvernul

67. Guvernul a contestat afirmaţiile reclamantului şi a susţinut că acesta nu era arestat de poliţie la momentul evenimentelor şi că ambulanţa a fost chemată la scurt timp după ce acesta a început să se simtă rău. Mai mult, Guvernul a afirmat că nu exista nicio probă la dosar care să susţină afirmaţiile reclamantului şi să demonstreze că a fost lovit de ofiţerul de poliţie G.B. În baza probelor medicale şi a declaraţiilor martorilor, aflate la dosar, Guvernul a susţinut că motivul schimbării stării de sănătate a reclamantului nu era pretinsa agresiune fizică la care a fost supus de ofiţerul de poliţie G.B., ci o patologie preexistentă, considerată coroborat cu o situaţie stresantă. În plus, Guvernul a subliniat că în prezenta cauză s-a stabilit, fără niciun dubiu, că reclamantul nu prezenta niciun semn de violenţă şi că documentele medicale conţineau doar afirmaţiile sale referitoare la un traumatism cranio-cerebral. În consecinţă, era imposibil de stabilit, în baza probelor prezentate, dacă reclamantul a suferit sau nu, din partea autorităţilor, tratamente contrare art. 3 din Convenţie.
68. Guvernul a mai susţinut că autorităţile interne au desfăşurat o anchetă efectivă. Parchetul a audiat părţile şi toţi martorii relevanţi, inclusiv martorii aduşi de reclamant în susţinerea afirmaţiilor sale. Totodată, parchetul a dispus întocmirea unui raport medico-legal şi a strâns toate probele medicale relevante de la spitalele în care reclamantul a fost examinat. În plus, acesta a înaintat toate probele medicale disponibile Comisiei Superioare de Avizare spre verificare. Mai mult, procurorul a evaluat probele aflate la dosar, a decis că declaraţiile martorilor prezentate de reclamant erau părtinitoare deoarece se contraziceau cu celelalte probe aflate la dosar, şi a respins plângerea reclamantului. În plus, în a doua etapă a procedurii, parchetul a clarificat toate aspectele ridicate de Înalta Curte de Casaţie şi Justiţie în decizia acesteia din 11 mai 2005.
b) Motivarea Curţii
i) Pretinsele rele tratamente aplicate de poliţie

69. Curtea reaminteşte că art. 3 consacră una dintre valorile fundamentale ale societăţii democratice. Chiar şi în cele mai dificile circumstanţe, precum combaterea terorismului sau a criminalităţii, Convenţia interzice în termeni categorici tortura sau tratamentele şi pedepsele inumane ori degradante. Spre deosebire de majoritatea prevederilor substanţiale ale Convenţiei şi ale Protocoalelor nr. 1 şi 4, art. 3 nu stabileşte excepţii şi nicio derogare de la acesta nu este admisibilă, conform art. 15 din Convenţie, chiar şi în caz de stare de urgenţă ce ameninţă viaţa naţiunii (a se vedea Assenov şi alţii împotriva Bulgariei, pct. 93, 28 octombrie 1998, Culegere de hotărâri şi decizii 1998-VIII; Cobzaru împotriva României, nr. 482549/99, pct. 60, 26 iulie 2007; şi Stoica împotriva României, nr. 42722/02, pct. 59, 4 martie 2008).
70. Relele tratamente trebuie să atingă un nivel minim de gravitate pentru a intra sub incidenţa art. 3. Evaluarea acestui nivel depinde de toate circumstanţele cauzei, precum durata tratamentului, efectele fizice sau psihice ale acestuia şi, în anumite cazuri, sexul, vârsta şi starea de sănătate a victimei [a se vedea Kudła împotriva Poloniei (MC), nr. 30210/96, pct. 91, CEDO 2000-XI; şi Peers împotriva Greciei, nr. 28524/95, pct. 67, CEDO 2001-III]. Curtea a considerat „inumane” acele tratamente fiindcă, inter alia, acestea au fost premeditate, au fost aplicate mai multe ore la rând şi au cauzat fie leziuni corporale reale, fie suferinţe fizice şi psihice intense. Curtea a considerat „degradante” tratamentele respective deoarece au fost de natură să provoace victimelor sentimente de teamă, chin şi inferioritate în măsură să le umilească şi înjosească (a se vedea Kudła, citată anterior, pct. 92).
71. Pentru a aprecia dacă o anumită formă de tratament este „degradantă” în sensul art. 3, Curtea ţine seama dacă scopul acestuia este de a umili şi înjosi persoana respectivă şi dacă, în ceea ce priveşte consecinţele, i-a afectat în mod advers personalitatea într-un mod incompatibil cu art. 3 (a se vedea Raninen împotriva Finlandei, hotărârea din 16 decembrie 1997, Culegere 1997-VIII, pct. 55). Totuşi, absenţa unui astfel de scop nu poate exclude în mod decisiv constatarea unei încălcări a art. 3 (Peers, citată anterior, pct. 74). În orice caz, suferinţa şi umilirea implicate trebuie să depăşească acel inevitabil element de suferinţă sau umilire legat de o formă dată de tratament ori sancţiune legitime.
72. Curtea consideră că diagnosticul stabilit de medicii care l-au examinat pe reclamant după incident (a se vedea supra, pct. 13-20) sugerează că starea acestuia, dacă a fost cauzată de poliţişti, era suficient de gravă încât să constituie o formă de rele tratamente aflată sub incidenţa art. 3 (a se vedea, de exemplu, A. împotriva Regatului Unit, hotărârea din 23 septembrie 1998, Culegere 1998-VI, pct. 21; Ribitsch împotriva Austriei, hotărârea din 4 decembrie 1995, seria A nr. 336, pct. 13 şi 39; şi Cobzaru, citată anterior, pct. 63).

73. Guvernul nu contestă faptul că reclamantul se afla sub controlul unor funcţionari de stat în momentul incidentului sau că starea reclamantului a atins un nivel de gravitate suficient ca să intre sub incidenţa art. 3.

74. Curtea reaminteşte jurisprudenţa sa care confirmă principiul probei „dincolo de orice îndoială rezonabilă” (a se vedea Avşar împotriva Turciei, nr. 25657/94, pct. 282, CEDO 2001). Astfel de probe pot rezulta din coexistenţa unor deducţii suficient de puternice, clare şi concordante sau a unor presupuneri de facto similare necontestate (a se vedea Stoica, citată anterior, pct. 63). 
75. Instanţa este sensibilă la natura subsidiară a rolului său şi recunoaşte că trebuie să fie prudentă în asumarea rolului de instanţă de prim grad competentă cu judecarea în fapt, în cazul în care acest lucru nu devine inevitabil având în vedere circumstanţele unei anumite cauze [a se vedea, de exemplu, McKerr împotriva Regatului Unit (dec.), nr. 28883/95, 4 aprilie 2000, precum şi Stoica, citată anterior, pct. 64].

76. În prezenta cauză, Curtea constată de la bun început că părţile au prezentat descrieri divergente ale incidentului care a avut loc la sediul Poliţiei Oraşului Balş în data de 7 aprilie 2004. Pe de o parte, reclamantul susţinea că fusese lovit în cap de ofiţerul de poliţie G.B., ceea ce a determinat o schimbare rapidă a stării sale de sănătate. Pe de altă parte, Guvernul, deşi neagă că s-ar fi comis vreun act de violenţă asupra reclamantului, considera că schimbarea stării sale de sănătate era cauzată de o patologie preexistentă, considerată coroborat cu o situaţie stresantă.

77. Curtea reţine că reclamantul a fost transportat cu ambulanţa la spital şi internat imediat după incident. La Spitalul Balş a fost examinat de trei medici diferiţi şi toţi trei au făcut menţiuni despre un traumatism cranio-cerebral recent. Reclamantul a introdus o plângere penală împotriva ofiţerului de poliţie, pe care l-a acuzat de lovire. Declaraţiile sale erau consecvente şi susţinute de unele dintre rapoartele medicale şi expertizele medico-legale disponibile, precum şi de unele declaraţii ale martorilor. Cu toate acestea, probele aflate la dosar sunt divergente; unele rapoarte medicale şi medico-legale, ca şi unii martori, au negat că ar fi avut loc vreun act de violenţă, în vreme ce alte probe medicale şi alţi martori indicau că ar fi avut loc. Concluzia autorităţilor a fost că ofiţerul nu era responsabil pentru starea reclamantului şi că nu exista o recunoaştere oficială a vreunui act de violenţă împotriva reclamantului.
78. Curtea observă că probele aflate la dosar arată că dialogul dintre reclamant şi ofiţerul de poliţie acuzat că l-ar fi lovit a fost pe un ton ridicat (a se vedea supra, pct. 24) şi i-ar fi putut cauza reclamantului un anumit nivel de stres. În plus, reiese că patologia preexistentă a reclamantului i-a mai creat şi înainte stări de disconfort reclamantului (a se vedea supra, pct. 29).

79. În aceste circumstanţe, Curţii îi este imposibil să stabilească, în temeiul probelor care i-au fost prezentate, dacă reclamantul a suferit sau nu, din partea autorităţilor, tratamente contrare art. 3 din Convenţie, astfel cum pretindea acesta [a se vedea, Assenov şi alţii împotriva Bulgariei, 28 octombrie 1998, pct. 100, Culegere de hotărâri şi decizii 1998‑VIII; şi Dumitru Popescu împotriva României (nr. 1), nr. 49234/99, pct. 69, 26 aprilie 2007].

80. Întrebarea dacă imposibilitatea de a stabili faptele din perspectiva art. 3 este cauzată de pretinsa ineficienţă a urmăririi penale nu intră sub incidenţa art. 3 pe fond, ci ridică probleme în ceea ce priveşte aspectul procedural al acestui articol; Curtea le va examina în continuare [a se vedea Dumitru Popescu (nr. 1), citată anterior, pct. 67].

81. Prin urmare, Curtea nu poate stabili că a fost încălcat art. 3 pe fond.

ii) Pretinsa ineficienţă a urmăririi penale

82. Curtea reaminteşte că, în cazul în care o persoană formulează o pretenţie întemeiată că a suferit rele tratamente din partea poliţiei sau a altor astfel de agenţi ai statului, în mod ilegal şi contrar art. 3, dispoziţia respectivă, interpretată în coroborare cu obligaţia generală a statului, prevăzută la art. 1 din Convenţie, prin care se „recunosc oricărei persoane aflate sub jurisdicţia lor drepturile şi libertăţile definite în […] Convenţi[e]” impune în mod indirect efectuarea unei anchete oficiale efective. Această anchetă, ca şi în cazul unei anchete în temeiul art. 2, trebuie să fie în măsură să conducă la identificarea şi pedepsirea responsabililor. Altminteri, interzicerea legală generală a torturii şi a tratamentelor şi pedepselor inumane sau degradante ar fi lipsită de efect în practică, în pofida importanţei ei fundamentale, şi ar fi posibil ca în unele cazuri reprezentanţii statului să încalce drepturile celor aflaţi sub controlul lor cu o impunitate de facto (a se vedea Assenov împotriva Bulgariei, citată anterior, pct. 102).
83. În cazul în care acuzaţiile sunt făcute în temeiul art. 3 din Convenţie, Curtea trebuie să aplice un control deosebit de riguros, chiar dacă anumite proceduri şi anchete interne au avut deja loc (a se vedea Cobzaru, citată anterior, pct. 65).

84. Curtea reţine că, în prezenta cauză, autorităţile interne au efectuat o anchetă penală amplă. Rămâne de apreciat dacă ancheta a fost efectivă, aşa cum prevede art. 3, ţinând seama de faptul că probele medicale disponibile erau contradictorii (a se vedea supra, pct. 77).

85. În această privinţă, Curtea observă că, deşi reclamantul a fost examinat de trei medici după ce a fost internat la Spitalul Balş şi toţi cei trei medici au consemnat un traumatism cranio-cerebral recent, numai doi dintre aceştia, G.L.J. şi D.C.G., au fost citaţi să depună mărturie în faţa autorităţilor interne. Mai mult, nu au fost citaţi să depună mărturie nici neurochirurgul care l-a diagnosticat pe reclamant cu contuzie cerebrală minoră în data de 8 aprilie 2004, ulterior internării acestuia la Spitalul „Vlad Voiculescu” din Bucureşti, nici medicul legist specialist care a întocmit primul raport medico-legal în privinţa reclamantului în data de 20 mai 2004 şi care a constatat că pacientul prezenta leziuni traumatice care ar fi putut fi cauzate de agresiunea din 7 aprilie 2004. Toţi poliţiştii care avuseseră cunoştinţă de incident şi care fuseseră prezenţi la secţie în momentul respectiv au fost citaţi să depună mărturie.
86. Curtea este îngrijorată, de asemenea, de modul în care autorităţile au respins declaraţiile date de martorii aduşi de reclamant în susţinerea afirmaţiilor sale. În cadrul primului set de proceduri, procurorul a respins respectivele declaraţii pe motiv că erau părtinitoare şi erau infirmate de restul probelor aflate la dosar. Cu toate acestea, Curtea trebuie să constate că procurorul nu a explicat de ce declaraţiile martorilor reclamantului ar fi mai puţin credibile decât cele ale poliţiştilor şi de ce declaraţiile lui I.C. şi G.C. referitoare la scuzele prezentate de G.B. reclamantului erau infirmate de probele disponibile. Mai mult, autorităţile nu au abordat problema respectivelor declaraţii în cadrul celui de al doilea set de proceduri.
87. De asemenea, Curtea consideră că autorităţile nu au efectuat o anchetă amănunţită asupra conţinutului observaţiilor făcute de cei trei medici care l-au examinat pe reclamant la Spitalul Balş în data de 7 aprilie 2004. Deşi, în cazul medicilor G.L.J. şi D.C.G., autorităţile s-au bazat pe declaraţiile acestora că au consemnat traumatismul cranio-cerebral recent ca urmare a declaraţiilor reclamantului, nu s-a căutat şi nu s-a prezentat nicio explicaţie pentru consemnările Dr. N., în special pentru faptul că respectiva intrare nu conţinea termenul „afirmativ” sau alt indiciu că provenea din declaraţia reclamantului. Mai mult, autorităţile nu au prezentat nicio explicaţie pentru intrarea făcută de Dr. D.C.G. în registrul de consultaţii medicale al Spitalului Balş în legătură cu faptul că reclamantul prezenta semne de violenţă, deşi intrarea respectivă contrazicea declaraţia acesteia că a consemnat lipsa semnelor de violenţă (a se vedea supra, pct. 48), precum şi informaţiile primite de autorităţi de la Spitalul Balş în data de 25 mai 2004 (a se vedea supra, pct. 25).

88. Mai mult, Curtea constată că, deşi tatăl reclamantului a depus plângere împotriva lui G.B. în data de 29 aprilie 2004, primul raport medico-legal cu privire la leziunile reclamantului a fost eliberat la 20 mai 2004, la cererea reclamantului. În plus, abia la 21 iunie 2004 autorităţile au decis să solicite Institutului de Medicină Legală Craiova întocmirea unui raport medico-legal în acest dosar. Dată fiind importanţa timpului la stabilirea existenţei unor pretinse semne de violenţă, Curtea consideră că reacţia întârziată a autorităţilor ridică şi mai multe dubii faţă de caracterul amănunţit şi efectiv al modului în care au cercetat cazul.
89. În ultimul rând, Curtea constată că autorităţile s-au limitat la exonerarea ofiţerului de poliţie acuzat că l-ar fi lovit pe reclamant, dar nu au menţionat nicio cauză decisivă pentru înrăutăţirea stării sale de sănătate în urma incidentului cu poliţia, şi nici nu au explicat cum nişte emoţii puternice ar fi putut cauza starea resimţită de reclamant. Acest lucru este deosebit de grav, avându-se în vedere faptul că reclamantul a suferit consecinţe fizice grave ca urmare a incidentului.
90. În lumina celor de mai sus şi în baza probelor care i-au fost prezentate, Curtea conchide că autorităţile statului nu au efectuat o anchetă adecvată a acuzaţiilor reclamantului privind relele tratamente (a se vedea, de asemenea, Cobzaru, citată anterior, pct. 75).

91. Prin urmare, a fost încălcat art. 3 din Convenţie, sub aspect procedural.

II. Cu privire la aplicarea art. 41 din Convenţie
92. Art. 41 din Convenţie prevede:

„Dacă Curtea declară că a avut loc o încălcare a convenţiei sau a protocoalelor sale şi dacă dreptul intern al înaltei părţi contractante nu permite decât o înlăturare incompletă a consecinţelor acestei încălcări, Curtea acordă părţii lezate, dacă este cazul, o reparaţie echitabilă”.

A. Prejudiciu
93. Reclamantul a solicitat 5 620 euro (EUR) cu titlu de prejudiciu material, respectiv banii pe care i-a cheltuit pe transport şi examene neurologice ulterior incidentului din 7 aprilie 2004, precum şi pierderea salariului pe care l-ar fi obţinut dacă ar fi fost angajat. Acesta a prezentat facturi însumând 23 EUR pentru cheltuielile efectuate cu examenele neurologice ulterioare datei de 7 aprilie 2004. De asemenea, acesta a solicitat 10 000 EUR cu titlu de prejudiciu moral.

94. Guvernul a solicitat Curţii să respingă cererea reclamantului pentru acordarea unei reparaţii echitabile. Guvernul considera că reclamantul nu a depus la dosar dovezi care să susţină pretenţiile sale pentru acordarea unei despăgubiri cu titlu de prejudiciu material şi că nu exista nicio legătură de cauzalitate între pretinsele rele tratamente şi pretinsele cheltuieli suportate de el. Mai mult, Guvernul a afirmat că pretenţiile reclamantului cu titlu de prejudiciu moral nu erau justificate şi că oricum erau excesive.
95. Curtea reţine că reclamantul nu a prezentat niciun document care să justifice pretenţiile sale privind pierderea salariului sau cheltuielile de călătorie; prin urmare, respinge această parte din pretenţia reclamantului cu titlu de prejudiciu material. Acesta a prezentat totuşi facturi însumând 23 EUR pentru examenele neurologice; prin urmare, Curtea acordă reclamantului suma menţionată pentru prejudiciul material, plus orice sumă ce poate fi datorată cu titlu de impozit.

96. De asemenea, Curtea admite că reclamantului i-a fost cauzat un prejudiciu moral ca urmare a încălcării drepturilor sale garantate la art. 3 din Convenţie. Pronunţându-se în echitate, Curtea îi acordă reclamantului 6 000 EUR cu acest titlu, plus orice sumă ce poate fi datorată cu titlu de impozit.

B. Cheltuieli de judecată
97. Reclamantul a solicitat, de asemenea, 204 EUR cu titlu de cheltuieli de judecată în faţa instanţelor naţionale şi pentru transport. Acesta a trimis o factură în valoare de 193 lei româneşti (RON, circa 47 EUR), emisă la 23 septembrie 2009, reprezentând cheltuieli de judecată suportate de reclamant care nu par a avea legătură cu acţiunea penală încheiată în data de 14 iunie 2006.

98. Guvernul a contestat această pretenţie.

99. Curtea reţine că respectivele cheltuieli de judecată suportate în faţa instanţelor interne par să nu aibă nicio legătură de cauzalitate cu încălcarea constatată. În consecinţă, Curtea respinge acest capăt de cerere.

C. Dobânzi moratorii
100. Curtea consideră necesar ca rata dobânzilor moratorii să se întemeieze pe rata dobânzii facilităţii de împrumut marginal practicată de Banca Centrală Europeană, majorată cu trei puncte procentuale.

Pentru aceste motive, 
CURTEA:

1. declară, în unanimitate, cererea admisibilă;

2. hotărăşte, în unanimitate, că nu a fost încălcat art. 3 din Convenţie pe fond;

3. hotărăşte, cu 5 voturi pentru şi 2 contra, că a fost încălcat art. 3 din Convenţie sub aspect procedural;

4. hotărăşte, cu 5 voturi pentru şi 2 contra,

a) că statul pârât trebuie să plătească reclamantului, în termen de trei luni de la data rămânerii definitive a hotărârii, în conformitate cu art. 44 § 2 din Convenţie, următoarele sume care trebuie convertite în moneda naţională a statului pârât la rata de schimb aplicabilă la data plăţii:

i) 23 EUR (douăzeci şi trei de euro), plus orice sumă ce poate fi datorată cu titlu de impozit, cu titlu de prejudiciu material;

ii) 6 000 EUR (şase mii de euro), plus orice sumă ce poate fi datorată cu titlu de impozit, cu titlu de prejudiciu moral;

b) că, de la expirarea termenului menţionat şi până la efectuarea plăţii, aceste sume trebuie majorate cu o dobândă simplă, la o rată egală cu rata dobânzii facilităţii de împrumut marginal practicată de Banca Centrală Europeană, aplicabilă pe parcursul acestei perioade şi majorată cu trei puncte procentuale;

5. respinge, în unanimitate, cererea de acordare a unei reparaţii echitabile pentru celelalte capete de cerere. 

Redactată în limba engleză, apoi comunicată în scris, la 5 iunie 2012, în temeiul art. 77 § 2 şi § 3 din Regulament.


PREŞEDINTE,
Grefier,

JOSEP CASADEVALL
Santiago Quesada
În conformitate cu art. 45 § 2 din Convenţie şi cu art. 74 § 2 din Regulamentul Curţii, se anexează la prezenta hotărâre opinia separată a judecătorilor Myjer şi López Guerra.

J.C.M.
S.Q.

Opinia comună separată a judecătorilor Myjer şi López Guerra
Noi am votat împotriva constatării unei încălcări procedurale în prezenta cauză.

Subscriem la opinia majorităţii, conform căreia diagnosticul stabilit de medicii care l-au examinat pe reclamant ulterior incidentului sugerează că starea acestuia din urmă, dacă a fost cauzată de poliţişti, era suficient de gravă încât să constituie o formă de rele tratamente aflată sub incidenţa art. 3 (a se vedea pct. 72 din hotărâre). De asemenea, suntem de acord că, aşa cum s-a precizat de exemplu în hotărârea Cobzaru împotriva României (nr. 83/99, pct. 65, 26 iulie 2007), „în cazul în care acuzaţiile sunt făcute în temeiul art. 3 din Convenţie, Curtea trebuie să aplice un control deosebit de riguros, chiar dacă anumite proceduri şi anchete interne au avut deja loc” (a se vedea pct. 83 din hotărâre). Suntem de asemenea de acord că, în prezenta cauză, autorităţile au efectuat o anchetă penală substanţială.
Faptele (a se vedea pct. 23-27) arată clar că autorităţile române au luat în serios acuzaţiile şi au efectuat o anchetă imediată şi amplă, audiind diverşi martori şi dispunând întocmirea unor rapoarte de expertiză.

Majoritatea judecătorilor încă se îndoiesc de caracterul efectiv al anchetei şi dau exemple de aspecte care ar fi trebuit să mai fie cercetate.

În această privinţă, am dori să remarcăm că acelaşi pct. 65 din hotărârea Cobzaru, citată anterior, începe astfel: „Curtea este sensibilă la natura subsidiară a rolului său şi recunoaşte că trebuie să aplice prudenţă în preluarea rolului de tribunal de primă instanţă de facto, atunci când acest lucru nu devine inevitabil prin circumstanţele unui caz anume [vezi, de exemplu, McKerr împotriva Regatului Unit (dec.), nr. 28883/95, 4 aprilie 2000].”
Dacă ne uităm la modul în care a fost efectuată ancheta în prezenta cauză, avem convingerea fermă că acesta este unul dintre cazurile în care Curtea nu ar trebui să îşi asume rolul de tribunal de primă instanţă şi să precizeze ce ar mai fi trebuit să cerceteze autorităţile naţionale, ori să respingă ca inadecvate deducţiile desprinse de autorităţile naţionale din examinarea directă a martorilor şi a altor probe.
